་མཁན་ལ་བཟང་པོའི་རེ་བ་མེད་པས་ངན་ངོན་ཙམ་བསྟེན་པ་དང་།ཁམས་གསེང་བའི་ཕྱིར་འགྲོ་འདུག་ཕྲན་བུ་བྱ་ཞིང་།རིག་པ་རྒྱ་ཡན་དུ་བཏང་བ་འམ་གཉིད་དང་རྨུགས་པའི་ཉག་རྟོག
དང་བསྲེས་ཀྱི་ན་བཟང་བརྫུའི་བསླབ་ཉེས་མ་ཤོར་བར་རྣམ་གཡེང་དང་ཉོན་མོངས་འཕེལ་བའི་ངག་འཁྱལ་མང་པོ་སྤངས་ཏེ་ཐུན་དྲུག་གི་རྣལ་འབྱོར་དང་སྤེལ་བའི་སྒོ་ནས།སྐྱབས་འགྲོའི་བསླབ་བྱ་ནས་རིག་འཛིན་གྱི་བར་གྱི

དམ་ཚིག་དང་སྡོམ་པའི་བསླབ་བྱའི་སྐྱོད་ཚུལ་རྣམས་ཀྱང་འགྲུབ་པར་བྱེད་པ་དང་།སྡོམ་པ་གསུམ་གྱི་བསླབ་བྱའི་སྡོམ་ཚིག་གི་སྒོ་ནས་སྤོང་བསྲུང་གི་སྐོར་ལ་བསྔོ་བགྲང་བྱས་ཏེ་གཅིག་གྲོགས་སུ
གཅིག་འགྲོ་བར་བྱེད་པ་ནི་ཞྭ་སེར་ཅོད་པན་འཆང་བའི་བཀའ་བ་རྒྱུད་འདིའི་ཁྱད་ཆོས་བླ་ན་མེད་པ་ཡིན་པ་ཤེས་པར་བྱས་ལ་ཆ་མཐའ་དག་ནས་སྐྱོངས་ཏེ།སྤྱང་གཞི་སྤྱོད་བྱེད་དོ་སྤྲོད་པའི་བསྐྱེད་རྫོགས་ཀྱི་རྣལ་འབྱོར་ཆུ་བོའི་རྒྱུན
ལྟར་བསྒོམ་ན་རང་རྒྱུད་དྲང་ངེས་ཀྱི་ཕྱག་ན་རྡོ་རྗེའི་གོ་འཕང་ལ་རྡེ་ཉེར་འགྱུར་བས་ལྷའི་བསྙེན་པ་ཞེས་བྱ་བའི་གྲངས་སུ་འགྲོ་བ་ཡིན་གྱི།དེ་ལྟརརོ་མ་ཡིན་པར་སངས་རྒྱས་ཐོབ་པ་ལ་སྔགས་ལམ་མྱུར་ཟེར་བ་ཙམ་གྱི་རྗེས་སུ
འབྲངས་ཏེ་རང་ཉིད་སྔགས་ལ་ཞུགས་ནས་དམ་སྡོམ་བསྲུང་ཐུབ་མི་ཐུབ་ལ་རྟོག་དཔྱོད་ཅི་ཡང་མེད་པར་གང་དུ་དབང་ལྟར་སྣང་བསྐུར་མཁན་ཌ་དྲིལ་དཀྲོལ་ཚད་ཀྱི་ཆོས་གྲར་འཚང་ནས་དབང་རྫས་མགོ་དང་ལག་པ་ལ་རེག་ཙམ་བྱས
པས་དབང་ཐོབ་པར་བཟུང་ཞིང་དབང་གྲལ་རང་ནས་རྡོ་རྗེའི་མནའ་ཆུ་འཐུང་ནས་དཀྱིལ་འཁོར་གྱི་ལྷ་ཚོགས་དབང་པོར་བཞག་སྟེ་ཁས་བླངས་པའི་བསྲུང་སྡོམ་མཐའ་དག་རྩ་ལྟར་དོར་ནས་རྡོ་རྗེ་དམྱལ་བའི་ཟངས་ཁར་ཅི་དགར་རྒྱུགས་པ
དག་ནི་ཡི་དམ་གྱི་ལྷ་དང་རྡེ་རིང་ཁོ་ན་ལས་ལྷ་ཉེ་བའི་བསྙེན་པ་ག་ལ་གྱུར།དེས་ན་རྒྱུད་རྡོ་རྗེ་ཕྲེང་བ་ལས།ཕྱི་རུ་ཉན་ཐོས་སྤྱོད་པ་བསྐྱང་།།ནང་དུ་འདུས་པ་ལ་རབ་དགའ།ཞེས་པ་ཁང་པའི་ཕྱི་ནང་ལྟ་བུར་གོ་ན་ཕྱིན་ཅི

ལོག་ཡིན་པས་ཕྱི་ཉན་ཐོས་ཀྱི་སྤྱོད་པ་བསྐྱངས་ནས།ནང་ལྷའི་ང་རྒྱལ་གསལ་སྣང་དང་ཏིང་ངེ་འཛིན་བརྟན་པོ་བྱུང་ན་དངོས་གྲུབ་མྱུར་བར་གསུངས་པ་མ་གཏོགས་ཉམས་ལེན་ཚུལ་ལྡན་ཉིན་སྐར་ལྟ་བུ་ལ་རེས་རླུང་སྟབས
ཀྱིས་བྱེད་པའང་ཌ་དྲིལ་གྱི་བུར་འཚོམས་ལས་ས་ལམ་གྱི་རྐང་རྗེས་མཐོང་བ་ནམ་ཡང་དཀའོ།།སྔགས་དང་ཕྱག་རྒྱ་ཏིང་ངེ་འཛིན་ཐམས་ཅད་འཛོམ་དགོས་མོད་མངོན་ཆུང་ལ་ས་ཆོད་ཆེ་བ་དམ་པའི་ཕྱག་བཞེས་ཡིན།འགའ
ཞིག་གིས་ལུས་ལ་སྟོན་པའི་ན་བཟའ་གྱོན་ནས་མགོ་ལ་མཚམས་སྒྲ་ཞེས་རལ་བ་འཇོག་པ་དང་།གོས་དཀར་ནག་སོགས་ཡ་མ་ཟུང་གྱོན་པ་ནི་མདོ་སྔགས་གང་གིའང་ལུགས་མ་ཡིན་པས་བསྟན་པའི་དབུ་འཕངས་སྨད་པ་ཡིན
ནོ།།དེས་ན་དགྲ་ནག་གི་རྒྱུད་ལས།ངུར་སྨྲིག་རྒྱལ་མཚན་བདུད་ལ་བསྡིགས།ཞེས་པ་ལྟར་རབ་བྱུང་གི་རྒྱལ་མཚན་བཀླུབས་པ་ལས་ལྷག་པའི་ཆ་བྱད་མི་འདུག་པས་རང་རེ་སེམས་ལ་དབང་མ་ཐོབ་པ་རྣམས་ཀྱིས་ཀུན་སྤྱོད་མཐའ་དག
འདུལ་བ་དང་བསྡུན་དགོས་པ་ཤ་སྟག་ཡིན་གཤིས།བསྙེན་སྒྲུབ་ཀྱི་མཚམས་བཅད་སོགས་ལམ་མཐོན་པོའི་ཉམས་ལེན་བྱེད་པར་ཁས་འཚེ་ནས་ཐུབ་པའི་བཅས་མཚམས་ལ་ཅིར་ཡང་མི་སེམས་པ་ནི་ངན་འགྲོའི་སྒོ་འབྱེད་པ་རང་ཡིན
པས་འདི་ལྟ་བུ་བློ་ཡུལ་དུ་གཅགས་བཞིན་པ་ནས་ལམ་རིམ་བློ་སྦྱོང་གི་སྐོར་དང་།འདིའི་རྒྱུད་འགྲེལ་པ་དང་བཅས་པའི་གླེགས་བམ་ཀློག་པ་དང་།དམར་ཆོས་ཀྱི་རྒྱལ་པོ་སོགས་ཀྱིས་མཛད་པའི་བསྐྱེད་རྫོགས་དང་།ལྷག་པར

༄དང་ལྡན་བླ་མ་རྡོ་རྗེ་འཆང་རྗེ་བཙུན་དཀོན་མཆོག་བསྟན་པའི་སྒྲོན་མེའི་ཞལ་སྔ་ནས་ཀྱིས་ལེགས་པར་སྩལ་བའི་ཡི་དམ་འདིའི་བསྐྱེད་རིམ་གྱི་དཔེ་སྔས་འགོར་བཞག་ནས་བལྟ་རྟོག་ཡང་ཡང་བྱེད་ཅིང་དོན
སེམས་པ་དང་།གཙོ་བོར་བླ་མ་དང་ཡི་དམ་དབྱེར་མེད་དུ་མོས་ནས་གསོལ་བ་འདེབས་ཅིང་སྔགས་བཟླ་བ་ལ་འབད་པར་བྱ་བ་ལས།སྒྲུབ་ཐབས་ཀྱི་ཆོ་ག་གཞན་འདོན་པ་དང་།ལས་ཚོགས་ཀྱི་དཔེ་དང་སྒྲ་སྙན་སྨན་གཞུང
སོགས་བལྟ་བར་མི་བྱའོ།།ཉིན་ཞག་རེ་ལ་ཐུན་བཞི་བྱ་ཚུལ་ནི།ནམ་གྱི་གསུམ་ཆ་ལུས་པ་ན་འོད་ཟེར་ཅན་མ་སོགས་ལྷ་མོ་རྣམས་ཀྱི་གླུ་དབྱངས་ཀྱིས་བསྐུལ་བར་མོས་ནས་འོད་གསལ་ལས་ལྷའི་སྐུར་ལངས་ཏེ་ཀུན་སློང་བཅོས
པ་ནས་བཟུང་ཐུན་ལ་ཞུགས་ཏེ་ཉི་མ་མ་ཤར་གྱི་བར་ལ་ཐོར་ཐུན་དང་།ཉི་མ་རྫོགས་པར་ཤར་ཟིན་པ་ནས་གུང་མ་ཟིན་གྱི་བར་སྔ་དྲོའི་ཐུན་དང་།ཉི་མ་གུང་ཡོལ་བ་ནས་ཉི་རྒས་ཀྱི་བར་ལ་ཕྱི་དྲོའི་ཐུན་དང་།ཉི་མ་དམར་ཐག་ཆོད་དེ
རྒྱུ་སྐར་ཤར་བ་ནས་སྲོད་ཐུན་བྱ་སྟེ་ཐུན་རིང་ཐུང་ནི་རང་གི་ཁམས་ལ་དཔག་ནས་བྱ་ཡི་ཁམས་ཀྱིས་མི་ལྕོགས་བཞིན་དུ་ཐུན་རིང་པོ་ནན་གྱིས་བྱར་མི་རུང་ཞིང་།ཧ་ཅང་ཐུང་ན་སྒྲོམ་ལོང་མི་ཡོད་པས་ཇི་ལྟར་འཚམ་པ་བྱ།རང་་
སྔགས་འདྲེན་མཁན་རྣམས་དུས་རྒྱུན་དང་ཁྱད་པར་བསྙེན་མཚམས་ཀྱི་སྐབས་སུ།ཟ་ཚོད།སྒོག་བཙོང་།ལ་ཕུག།ལྕེ་ཤ་ཟ་བ།ལན་ཚྭ་ཧ་ཅང་ཆེས་པ།མཚོན་རྩེ་ཁར་འཇུག་པ།མེ་ལ་ཕུ་འདེབས་པ་སོགས

སྔགས་ནུས་ཉམས་པའི་ཟས་སྤྱོད་སྤོང་།གལ་སྲིད་བག་མེད་པས་ལྕེ་ཤ་ཟོས་ན་སྔགས་ཀྱི་ནུས་པ་གཏན་བརླག་ཏུ་འགྲོ་བས་སྤངས་དགོས།ལན་ཚྭས་ཞག་བདུན་གྱི་ནུས་པ་འཕྲོག་པས།དེ་ལ་ཀ་ཁཱ་གྷ་ད་དང་།སྒོག།
སྐྱེས་ཞག་བརྒྱད།བཙོང་གིས་ཞག་ལྔ།སྒོག་སྔོན་གྱིས་ཞག་གསུམ།རི་སྒོག་གིས་ཞག་གཅིག་གི་སྔགས་ནུས་འཕྲོག་པས།དེ་ལ་ཙ་ཚ་ཛ་ཛྙ་ཉ་དང་།ལ་ཕུག་གིས་ཞག་དགུའི་ནུས་པ་འཕྲོག་པས།དེ་ལ
ཌེ་ཥ་ཌ་ཌྷ་ཎ་དང་།ཟླ་ཚོད་ཀྱིས་ཟླ་བ་གཅིག་གི་ནུས་པ་འཕྲོག་པས།དེ་ལ་པ་ཕ་བ་བྷ་མ་རྣམས་བཟླས་ནས་ཟས་གང་ཡིན་དེ་ཟོས་རྗེས་ཁ་བཤལ།གང་ཟོས་ཀྱི་ཟས་དེའི་ཆ་ཤས་གཅིག་ལ་སྔགས་ཉེར་གཅིག་རེ་བཏབ་ནས
ལན་ཚ་ཤར།སྒོག་བཙོང་ལྷོ།ལ་ཕུག་ནུབ།ཟ་ཚོད་བྱང་དུ་ལན་གསུམ་ཙམ་འཕང་རྗེས་རང་ཉིད་རྗེ་བཙུན་རྣལ་འབྱོར་མར་ཡུད་ཙམ་བསྒོམ་ལ་དེ་རྗེས་ཁ་ཆུས་བཤལ་ཏེ་བསྒོམ་བཟླས་ལ་ཞུགས་ན་ཟས་ལོག་གི་ཉེས
པ་མི་འབྱུང་ཞེས་དམ་པ་རིན་པོ་ཆེས་གསུངས་པ་གྲུབ་ཆེན་རྟེན་འབྲེལ་ལ་མངའ་བརྙེས་པའི་ཁྱད་ཆོས་འདི་ལྟ་བུའང་སྐབས་དང་བསྟུན་ནས་ལག་ཏུ་ལེན་ན་ལེགས་སོ།།བསྙེན་མཚམས་ཀྱི་སྐབས་སུ་ཡི་དམ་ལྷའི་ཞལ
མཐོང་དུ་རེ་བ་དང་།རྨི་ལམ་བཟང་པོ་རྨི་བར་རེ་བ་དང་།ངག་ནུས་ཐོན་དུ་རེ་བ་དང་།མཁའ་འགྲོ་ཆོས་སྐྱོང་གིས་འཕྲིན་ལས་བསྒྲུབས་ཏེ་རྙེད་བཀུར་སྙན་གྲགས་འོད་དུ་རེ་བ་དང་།གནས་གཞན་དུ་འགྲོ་འདོད་དང་།

སྐྱེ་བོ་གཞན་དང་གཏམ་སྨྲ་འདོད་དང་།སྔར་འདྲིས་པའི་ཡུལ་ཕྱོགས་དང་སྐྱེ་བོ་གཞན་དག་ལ་དགའ་ཞིང་དེའི་ལོངས་སྤྱོད་དྲན་པ་དང་།བསྙེན་སྒྲུབ་ལ་མི་བརྩོན་པ་དང་།དོན་མེད་དུ་སེམས་
འཁྲུགས་པ་སོགས་བྱུང་ན་བདུད་འཇུག་པ་ཡིན་པས་བསམ་པ་དེ་དག་སྐད་ཅིག་ཀྱང་མི་སྐྱེས་པར་བྱ།བསམ་པ་དེ་དག་ནི་ཚེ་འདིའི་སྣང་ཤས་ཀྱི་དབང་གིས་བྱུང་བ་ན་སྟག་ཡིན་པས་དེ་དག་གི་གཉེན་པོར་དལ་འབྱོར་རྙེད་དཀའ།
ནམ་འཆི་ཆ་མེད།ལས་འབྲས་སླུ་མེད།འཁོར་བའི་སྡུག་བསྔལ་རྣམས་ཡང་ཡང་བསམ་ལ་ཚེ་འདིའི་སྣང་ཤས་ཟིལ་གྱིས་མནན།བྱམས་སྙིང་རྗེ་བྱང་ཆུབ་ཀྱི་སེམས་ཡང་ཡང་གསལ་བཏབ་ལ་ཅི་བྱེད་སེམས་ཅན་གྱི་དོན་དུ
དམིགས་པའི་བསམ་པ་བརྟན་པོ་བྱ།ཆོས་ཐམས་ཅད་སྣང་ཞིང་སྟོང་པ།སྟོང་ཞིང་སྤང་བ་སྒྱུ་མ་ལྟ་བུའི་ཚུལ་ཡང་ཡང་བསམ་ལ་ཅི་བྱེད་ལྟ་བའི་རྩིས་ཟིན་པར་བྱ།གསང་སྔགས་རྡོ་རྗེ་ཐེག་པའི་སྒོར་ཞུགས་པ་ཙམ
ལའང་གནོད་སྦྱིན་ལག་ན་རྡོ་རྗེ་རྒྱལ་པོ་བཞི་དང་བཅས་པ་ཉིན་མཚན་ཀུན་ཏུ་ལུས་དང་གྲིབ་མ་བཞིན་འགྲོགས་ནས་བར་ཆད་བསྲུང་བར་མདོ་སྡེ་ལས་གསུངས་པས་སྔོན་ལས་བཟློག་ཏུ་མེད་པ་ཞིག་ཡིན་ན་མ་གཏོགས་
འཕྲལ་རྐྱེན་གདོན་བགེགས་ཀྱི་འཚེ་བ་སོགས་བར་ཆད་གང་གིས་ཀྱང་གལ་ཚུགས་སྐམ་དུ་གདེང་དང་ལྡན་པར་བྱ་བ་དང་།སྟོན་པ་བཅོམ་ལྡན་འདས་ཀྱིས་བྱང་ཆུབ་ཀྱི་ཤིང་དྲུང་དུ་མངོན་པར་རྫོགས་པར་འཚང་རྒྱ་བའི

ཚུལ་སྟོན་པའི་ཐོག་མར་དཀྱིལ་འཁོར་གྱི་འཁོར་ལོ་འདིའི་སྒོ་ནས་བདུད་འདུལ་བའི་ཚུལ་རྒྱུད་འགྲེལ་དུ་གསུངས་པ་དང་།རྗེ་བླ་མས་ཀྱང་ལྷ་མཆོག་འདིའི་སྒོ་ནས་བདུད་ཀྱི་སྡེ་རྨེག་མེད་དུ་འཇོམས་པའི་ཚུལ་རྣམས་དྲན་པར
བྱས་ལ།ཡི་དམ་ཁྱད་པར་ཅན་འདི་ལྟ་བུའི་བསྙེན་སྒྲུབ་ལ་འགྲུས་པར་བྱས་ན་ཇི་སྐད་དུ།ཁ་དོག་ལ་སོགས་ཟས་སྐོམ་དང་།།དབུལ་བ་ཀུན་བཟང་ནད་མེད་དང་།།འཇིགས་ཆེན་བརྒྱད་དང་སྡུག་བསྔལ་སོགས།།
འཇིགས་པ་མེད་ཅིང་གང་བསམ་པའི།།འདོད་པའི་དོན་རྣམས་ཐམས་ཅད་ནི།།སྒྲུབ་ཐབས་འདི་ལས་འབྱུང་འགྱུར་རོ།།ཞེས་ཕན་ཡོན་མཐའ་ཀླས་པ་གསུངས་པས་མ་མཐའ་ཉིན་རེར་ཐུན་རེ་ཙམ་བསྒོམས་པས་ཀྱང་གནས
སྐབས་སུ་འཇིགས་པ་ཆེན་པོ་བརྒྱད་སོགས་ཕྱི་ནང་གི་འགལ་རྐྱེན་བར་ཆད་ཐམས་ཅད་ཞི་བ་དང་།བསྐྱེད་རིམ་ལ་ཤར་བསྒོམ་གྱི་མོས་མནོ་ཙམ་དང་ཕྲེང་སྔགས་ཟློས་པ་ཙམ་ལའང་སྟེང་གདོན་འོག་གདོན་སོགས་ཀྱི་གནོད་པས
མི་ཚུགས་སྡེ་བརྒྱད་གདུག་པ་ཅན་རྣམས་ཀྱིས་གླགས་བལྟ་བར་མི་ནུས་པ་དང་།སྡིག་པ་ཐམས་ཅད་འདག་པ་དང་།ལས་ཐམས་ཅད་བདེ་བླག་ཏུ་འགྲུབ་པ་སོགས་ཀྱི་ཕན་ཡོན་མཐའ་ཀླས་པས་རིགས་ཐམས་ཅད་ཀྱི
བདག་པོ་འདི་ལྟ་བུ་ལ་བརྟེན་དུ་ཡོད་པ་ནི་བསོད་ནམས་ཆེའོ་སྙམ་དུ་སྤྲོ་བ་ཡང་ཡང་བསྐྱེད།སེམས་རྩེ་གཅིག་པས་དམ་བཅའ་བརྟན་པར་བྱ་བ་དང་།རང་གི་ལུས་སེམས་བསྲུང་བ་དང་།ཧ་ཅང་བརྟུན་ངས་པ་དང་།ཧ་ཅང

ལྷོད་པ་མིན་པར་སྐྱོང་ལུགས་ལ་མཁས་པར་བྱ་བ་དང་།རང་གིས་རང་ལ་ལྷག་གདབ་པ་དང་།ལྷ་དང་བླ་མ་ལ་གསོལ་བ་བཏབ་པ་དང་།ཆོས་སྲུང་རྣམས་ལ་འཕྲིན་ལས་འཆོལ་བ་དང་།གྲོགས
ཆོས་མཛད་རྣམས་ལ་དག་སྣང་སྐྱོང་བ་སྩོགས་ཆ་མཐའ་དག་ནས་ཕུན་སུམ་ཚོགས་བཞིག་བྱའོ།།དེ་ལྟར་འབད་པས་བཟླས་སྒོམ་གནད་དུ་སོང་བའི་རྟགས་ནི།ལེགས་གྲུབ་ལས།གལ་ཏེ་ཟློས་ཚེ་གློ་བུར་དྲ།།
གཟུགས་རི་མོ་མཆོད་རྟེན་ནས།།སྣ་ཚོགས་པ་ཡི་འོད་བྱུང་ན།།དེ་ཚེ་དངོས་གྲུབ་མྱུར་དུ་ངེས།།བཀྲེས་པ་ཆུང་ཞིང་ནད་ལས་ཐར།།ཤེས་པ་ཁྱད་པར་ཅན་ཡང་འབྱུང་།།ལྷག་པར་གཟི་མདངས་ཆེ་བརྟན་པ།
གསང་སྔགས་བཟླས་པའི་མཚན་ཉིད་ཡིན།།མཚན་མོ་རྨི་ལམ་དག་པ་དང་།།བདེན་པ་རྣམས་ནི་མཐོང་བ་དང་།།བཟླས་བརྗོད་བྱེད་ལ་དགའ་བ་ནི།།གསང་སྔགས་བཟླས་པའི་མཚན་ཉིད་ཡིན།།ངལ་བ་ཆུང་ཞིང་དྲི
ནིམ་དང་།།གཏོང་ཕོད་ཡོན་ཏན་ཝཱར་ལེན་ཅིང་།།ལྷ་ལ་ལྷག་པར་གུས་པ་ནི།།གསང་སྔགས་བཟླས་པའི་མཚན་ཉིད་ཡིན།ཞེས་དང་།ཇོ་བོ་རྗེས།དངོས་གྲུབ་ཀྱི་མཆོག་ཉོན་མོངས་དེ་ཆུང་ལ་སོང་བ་ཡིན།གྲུབ
རྟགས་ཀྱི་མཆོག་འདོད་པ་དེ་ཆུང་ལ་སོང་བ་ཡིན།ཞེས་གསུངས་པ་ལྟར་བྱུང་ན་བླ་མ་ལྷའི་བྱིན་རླབས་ཞུགས་པའི་མཚན་མ་ཡིན་པར་ངེས་པར་བྱ།བེ་ཧར་གྱི་ཆོ་འཕྲུལ་འདྲས་མི་ལམ་དགའ་མོ་རེ་བྱུང་ན་དཔེ་མེད་དུ་རློམ་ནས

བསྙེན་མཚམས་འཐོར་འཇོག་སྟེ་ཧར་འདོན་བྱེད་པར་བརྩམས་པ་ནི་ཅང་མི་ཡོད་པའི་རྟགས་ཡང་དག་ཡིན་ཏེ།སྔོན་གྱི་གྲུབ་ཐོབ་སློབ་དཔོན་ཐོགས་མེད་ཀྱིས་མི་ལོ་ཆེན་པོ་བཅུ་གཉིས།རྗེ་བཙུན་མི་ལས་ལོ་དྲུག་སྒྲུབ་པ་ལ་འབད
ཀྱང་རྨི་ལམ་བཟང་པོ་ཙམ་མ་བྱུང་བར་གྲགས་པ་ལ་ཐུགས་བསམ་མཛོད་ཅིག།གསུམ་པ་མཇུག་ཏུ་ཇི་ལྟར་བྱ་བ་ནི།སང་ཉིན་མཚམས་གྲོལ་རྒྱུའི་དེ་རིང་གི་སྲོད་ཐུན་གྱི་མཇུག་ཏུ།ཚོགས་འཁོར་ཚིམ་པ་དྲུག་ལྡན་ནམ།དཔའ
པོཔོའི་སྟོན་མོ་ཚུལ་ལྡན་གྱིས་བླ་མ་ཡི་དམ་བསྲུང་མའི་ཚོགས་རྣམས་མཉེས་པར་བྱེད།མ་གྲུབ་ཀྱང་ཆད་སྐྱོན་མེད་དོ།།སྙིང་པོ་རྒྱན་ལས།གསང་སྔགས་ལྷག་ཆད་གང་ཡིན་པ།།ཐམས་ཅད་སྦྱིན་བསྲེག་དག་གིས་སློངས་
ཞེས་གསུངས་པ་བཞིན་ཁ་སྐོང་གི་སྦྱིན་བསྲེག་མཚམས་ཁོངས་སུ་བྱུང་ན་རབ།དེ་ལྟར་མ་གྲུབ་ན་ཕྱི་མཚམས་གྲོལ་རྗེས་སུའང་རུང་།སྦྱིན་བསྲེག་གི་རྫས་སོགས་མ་འགྲིག་ན་བསམ་གཏན་ཁོ་ནས་ཀྱང་ཆོག།བསྙེན་དུས་ཀྱི
མཆོད་གཏོར་བྱིན་རླབས་ཀྱི་ཚུལ་དུ་རང་གིས་ལོངས་སྤྱོད་པའམ་གཙང་སར་བཞག།ཡི་དམ་གྱི་སྐུ་དང་རྡོར་དྲིལ་སོགས་དམ་ཚིག་གི་རྫས་རྣམས་དབང་མ་ཐོབ་པ་དང་ཐོབ་ཀྱང་དམ་ཚིག་མི་གཙང་བའི་རིགས་ལ་སྭ།མཚམ
ཐོའི་མདུན་དུ་མཆོད་གཏོར་བཤམས་ཏེ་བྱིན་གྱིས་བརླབ་ཅིང་འབུལ་བ་གོང་ལྟར་དང་།ཡིག་བརྒྱ་ནོངས་པ་བཟོད་གསོལ་སོགས་བགྱིས་ཏེ།ཁྱེད་ཀྱིས་སེམས་ཅན།རང་གི་གནས་སུ་ཨོཾ་མཿརྒྱལ་པོ

ཆེན་པོ་སྡེ་བཞི་འཁོར་དང་བཅས་པ་རང་གནས་སུ་གཤེགས་པར་བས་མྲ་ལ་ཐོ་འགོམ་ཡུག་སོགས་མི་འགྲོ་བའི་སར་འཇོག།མཚམས་གྲོལ་དུས་གསང་བ་སྤྱིའི་འགྲོས་ལྟར་ལས་ཀྱི་རྗེས
མི་མངོན་པར་བྱ་ཞིང་།ཐོག་མར་དམ་ཚིག་གཙང་བའི་ཟླ་གྲོགས་བློ་མཐུན་པ་རྣམས་དང་འཕྲད་ཅིང་ནང་མཚམས་གྲོལ།དེ་ནས་རིམ་གྱིས་རྒྱང་རིང་པོར་བལྟ་བ་དང་ཕྱི་རོལ་ཏུ་འགྲོ་བ་སོགས་ཕྱི་མཚམས་གྲོལ་བ་ལས་འཕྲལ
དུ་མི་མང་སར་འགྲོ་བ་སོགས་བྱས་ན་བར་ཆད་འཇུག་པས་མི་བྱ་ཞེས་མཁས་གྲུབ་གོང་མའི་གསུང་བགྲོས་ལས་བྱུང་ངོ་།།དེ་ལྟར་བསྙེན་པ་སོང་བ་སྐད་བྱས་ནས་ཡི་དམ་གྱི་ལྷ་རྒྱང་སྒྱུར་བྱ་མི་རུང་བས་ཉིན་རེ་བཞིན་སྒྲུབ
ཐབས་རྒྱས་བསྡུས་ཅི་རིགས་དང་འབྲེལ་བར་སྒོམ་བཟླས་དང་གཏོར་འབུལ་མ་ཆག་པར་བྱས་ནས་གནས་སྐབས་དང་མཐར་ཐུག་གི་འདོད་དོན་འགྲུབ་པ་ལ་འབད་པར་བྱའོ།།བླ་མེད་གསང་ཆེན་གདམས་པའི་ཆ་ཤས
རེས།།འཁོར་བའི་ཚེ་གདུང་བཅིལ་ནུས་ལ་མ་བཟང་པོར།།ཐོས་བསམ་བསྒོམ་པས་ཞུགས་པའི་སྐལ་བཟང་དག།རྟེན་བཟང་སྙིང་པོ་བླངས་པས་འདི་ཕྱིར་འཚོངས།།རིགས་ཀུན་ཁྱབ་བདག་དཱ་ནའི་མཚན་ཅན་གྱི།།
ཞབས་སེན་ཟླ་ཚེས་གཙུག་ཏོར་རྒྱན་བཀོད་མཐུས།།བློ་བཟང་རྒྱལ་བའི་ཐུགས་གསང་དཔལ་བེའུ་ལས།།འོངས་པའི་གདམས་ཟབ་སྙིང་པོ་ལྷུག་པར་སྤེལ།།དེ་ཕྱིར་འཕྲོག་བྱེད་འོ་མའི་སྤུན་ཟླ་འདི།།སྣོད

མིན་དཱ་རི་དྲ་ཡི་སློང་ཕོར་དུ།།བླུགས་པར་འཕངས་པས་ཉམས་ལེན་པར་བུ་རུ།།ཆུ་སྲིན་ལྟོ་བའི་གསེར་བཞིན་སྦ་བར་མཛོད།ཅེས་བཅོམ་ལྡན་འདས་དཔལ་འཁོར་ལོ་ཆེན་པོ་བསྙེན་ཐབས་ཀྱི་མན་ངག་གསང་བདག་དགྱེས་ཞལ་བལྟ་བའི
མེ་ལོང་ཞེས་བྱ་བ་འདི་ནི།ཧོ་ཆེད་གཡས་རྦའི་ཤོག་ཧུར་ཚ་པི་ལིག་ཐུ་གྲ་བྲི་འཇམ་དཔལ་མི་ཕམ་ནས་ས་སྙིང་ཞོ་གང་།བསོད་ནམས་ཁ་བཏགས་ཀྱི་རྟེན་དང་བཅས་བསྐུལ་ངོར།རྡོ་རྗེ་འཆང་ཆེན་པོའི་ལམ་གྱི་རིམ་པ་སོགས་ལས་ཤིན་ཏུ་གཅེས་པའི་གནད་འགའ་ཞིག་བཏུས་ཏེ།
བཙུན་པ་དག་དབང་བློ་བཟང་བསྟན་པའི་རྒྱལ་མཚན་གྱིས་རབ་བྱུང་བཅུ་བཞི་པའི་ལྕགས་ཕོ་འབྲུག་གི་ལོ་ཁྲུམས་ཟླ་བའི་གྲལ་ཚེས་དགེ་བར།ཁམས་གསུམ་འགྲོ་བའི་གཙུག་རྒྱན་ཁྱབ་བདག་ལྕང་སྐྱ་རིན་པོ་ཆེ་ཡུན་རིང་བཞུགས་ཤིང་བྱིན་གྱིས་བརླབས་པའི་གནས་
མཆོག་བསོད་ནམས་ཀུན་སྡུད་གླིང་གི་གཟིམས་ཆུང་བདེ་ཆེན་རྡོ་རྗེའི་ཕོ་བྲང་དུ་སྦྱར་བའོ།།འདིས་ཀྱང་ཐུབ་བསྟན་སྙིང་པོ་དགེ་ལྡན་རིང་ལུགས་ཕྱོགས་དུས་ཀུན་ཏུ་དར་ཞིང་རྒྱས་པའི་རྒྱུར་གྱུར་ཅིག།ཨརྫ་ས་སྱ་མཚ་ཿས་རྦཏྲ